THAI ลดทุนแล้วเพิ่มทุน
วานนี้ (20 พ.ค.) มีข้อมูลน่าสนใจจาก บริษัทหลักทรัพย์ ทิสโก้ จำกัด
20 พ.ค. 2563

ลูบคมตลาดทุน : ธนะชัย ณ นคร
วานนี้ (20 พ.ค.) มีข้อมูลน่าสนใจจาก บริษัทหลักทรัพย์ ทิสโก้ จำกัด
เป็นเรื่องเกี่ยวกับ “หุ้น” ที่จะต้องเข้าสู่กระบวนการฟื้นฟูกิจการ และเต็มไปด้วยขวากหนาม
ทิสโก้ มองว่า จากสถานการณ์โควิด-19
น่าจะมีหลายกิจการต้อง “ปิดตัวลง”
หรือเข้าสู่กระบวนการฟื้นฟูกิจการภายใต้ศาลล้มละลาย จากปัญหาการขาดสภาพคล่อง และเผชิญกับภาวะขาดทุน
กิจการที่มีฐานะการเงินไม่แข็งแกร่ง
แน่นอนว่า จะทำให้ “หนี้สิน” มากกว่า “ทรัพย์สิน” หรือที่เรารู้จักกัน คือ “ส่วนของผู้ถือหุ้นติดลบ” นั่นแหละ
พออ่านมาถึงตรงนี้แล้ว ทำให้ผมนึกถึงหุ้นสายการบิน THAI ที่กำลังมีปัญหา
เพราะมีโอกาสสูงมาก หากแจ้งงบไตรมาส 1/2563 ออกมา
แล้วส่วนของผู้ถือหุ้นอาจจะติดลบสูงมาก
มาดูข้อมูลของเรื่องฟื้นฟูกิจการกันต่อในมุมของทิสโก้
ทิสโก้ เขาบอกว่า  การเข้าสู่กระบวนการฟื้นฟูกิจการภายใต้ศาลล้มละลาย เป็นเรื่อง “เจ็บปวด” ของ “ผู้ถือหุ้น”
เพราะตามหลักการโดยทั่วไปแล้ว
จะต้องดำเนินการ “ลดทุน” ตัดสัดส่วนของผู้ถือหุ้นเดิม เพื่อรับผิดชอบความเสียหายที่เกิดขึ้นก่อนเป็นลำดับแรก
ต่อจากนั้นจะต้องมีการเจรจากับเจ้าหนี้ ทั้งเรื่อง “แนวทางการฟื้นฟูกิจการ” และ “การปรับโครงสร้างหนี้”
กระบวนการหนี้ อาจมีทั้ง เช่น ระยะเวลาชำระหนี้ออกไป การยกหนี้ดอกเบี้ยให้แล้วจ่ายเฉพาะเงินต้น หรือการปรับลดเงินต้นให้บางส่วน (Hair-cut) การแปลงหนี้เป็นทุน และการเพิ่มทุนให้แก่ผู้ถือหุ้นเดิมหรือผู้ถือหุ้นรายใหม่
ทั้งหมดนี้ จะต้องได้รับความเห็นชอบจากทุกฝ่าย
โดยเฉพาะจากฝั่งของเจ้าหนี้
“จึงไม่น่าประหลาดใจที่ราคาหุ้นของบริษัทที่มีแนวโน้มเข้าสู่กระบวนการฟื้นฟูกิจการจะปรับตัวลงอย่างต่อเนื่องจนแทบจะไม่มีค่าเลย เพราะเป็นการสะท้อนความเสี่ยงในภาวะล้มละลายของกิจการ และความไม่แน่นอนของแผนฟื้นฟูกิจการ ซึ่งจะสำเร็จหรือไม่ ต้องใช้เวลานานในการพิสูจน์” ข้อความนี้ ทิสโก้ระบุไว้น่าสนใจอย่างยิ่งครับ
ทิสโก้ ยังได้รวบรวมข้อมูลนับตั้งแต่วิกฤติต้มยำกุ้งปี 1997 เกี่ยวกับหุ้นที่ขอฟื้นฟูกิจการ
พบว่า มีบริษัทจดทะเบียนในตลาดหลักทรัพย์ฯ ยื่นขอฟื้นฟูกิจการภายใต้ศาลล้มละลายกว่า 52 บริษัทครับ
แบ่งเป็น 1.บริษัทที่ฟื้นฟูกิจการไม่สำเร็จ ถูกเพิกถอนออกจากตลาดไปแล้ว 20 บริษัท หรือคิดเป็นสัดส่วนประมาณ 38%
2.บริษัทที่ยังอยู่ระหว่างการฟื้นฟูกิจการ 9 บริษัท ซึ่งปัจจุบันถูกตลาดหลักทรัพย์ฯ ระงับการซื้อขาย
และ 3.บริษัทที่ฟื้นฟูกิจการสำเร็จ สามารถกลับมาซื้อขายได้ตามปกติ 23 บริษัท คิดเป็นสัดส่วนที่ 44%
ตัวเลขนี้ จะเห็นว่า มีไม่ถึงครึ่งหนึ่ง!!
และโดยเฉลี่ยจะใช้เวลาฟื้นฟูกิจการราว 7 ปี!!  ถูกขึ้นเครื่องหมาย SP สูงสุด 18 ปี และน้อยสุด 1 ปี
แล้วผลตอบแทนจากการลงทุนของหุ้นที่ขอฟื้นฟูกิจการล่ะ?
ทิสโก้ บอกว่า ราคาหุ้นของบริษัทที่กลับมาซื้อขายได้ในวันแรกจะ “เปิดกระโดดขึ้น”
และให้ผลตอบแทนเป็นบวกเฉลี่ยสูงถึง +30 เท่าจากราคาปิดก่อนขึ้นเครื่องหมาย SP
ทว่า หลังจากนั้น แนวโน้มราคาหุ้นส่วนใหญ่จะถอยหลังลงอย่างต่อเนื่อง
จนปัจจุบันมีราคาหุ้นอยู่ต่ำกว่าราคาปิด ณ วันซื้อขายวันแรกเกือบทุกบริษัท เฉลี่ย -75%
แม้การลงทุนในหุ้นที่ขอฟื้นฟูกิจการในอดีตจะให้ผลตอบแทนจากการลงทุนที่สูงมาก หากสามารถฟื้นฟูกิจการได้สำเร็จ
แต่ก็แฝงด้วย “ความเสี่ยงสูง” มากเช่นกัน
ทั้งในแง่ของการสูญเสียเงินลงทุนไปทั้งหมด
และมีระยะเวลาการลงทุนที่ไม่แน่นอน
ดังนั้น จึงเหมาะสำหรับนักลงทุนที่รับความเสี่ยงสูงมากได้เท่านั้น และนักลงทุนควรศึกษาข้อมูลก่อนการตัดสินใจลงทุนอย่างรอบคอบ
อ่านข้อมูลของทิสโก้ แล้ว
และมาดูราคาหุ้นของการบินไทยในช่วงนี้
ราคาหุ้นนั้น
ช่างย้อนแย้งกับหลักการฟื้นฟูกิจการเสียเหลือเกิน